La segona edició de Platja Natura triplica el número d'excursions
15 juliol 2016

## La segona edició de Platja Natura triplica el número d'excursions15 juliol 2016Última actualització: 14 juliol 2025

![](../gestion/img/lasegundaediciondeplayanatura.jpg)  
  

**Les visites vinculen la Platja i el Medi Ambient, per tal d'ampliar l'oferta turística i plantejar altres modalitats de turisme, alternatives al sol i platja i per a tots els públics. El punt de partida dels microbusos guiats serà les oficines d'informació turística de la Platja de Gandia (el Far 1 i Far 2) i es faran 2 visites setmanals durant juliol i setembre i s'amplien a 5 a l'agost. Enguany, a més dels Ullals i Parpalló, també es podrà conèixer l'entorn natural de la platja de l'Auir. Una altra de les novetats del programa d'ecoturisme impulsat per les l'àrees de Gestió Responsable del Territori i de Turisme serà la creació de l'Espai Platja Natura, al passeig marítim, on s'hi realitzaran 18 activitats, dos dies a la setmana, entre música, tallers, documentals, presentacions de llibres...**

El regidor de Gestió Responsable del Territori, Xavier Ròdenas, ha presentat aquest matí la segona edició del programa Platja Natura, impulsat per l’Ajuntament de Gandia i que vincula la Platja i el Medi Ambient, per tal d’ampliar l’oferta turística i plantejar altres modalitats de turisme, alternatives al sol i platja i per a tots els públics. “_La primera edició va ser un èxit amb més de 200 persones que tingueren l’oportunitat de conèixer els entorns naturals dels Ullals de l’Alqueria del Duc-Marjal de Gandia i el Paratge Natural Parpalló-Borrell, al costat d’un dels jaciments prehistòrics més importants del Paleolític Superior, la Cova Parpalló. Per això hem decidit ampliar el programa_”. Així, durant el mesos de juliol i setembre es faran dos visites setmanals, però l’agost d’amplien a 5. A més a més, s’incorpora una nova ruta, la platja de l’Auir. “_Volem mostrar als turistes la nostra joia natural, el seu ecosistema i la importància de recuperar-lo_”.

L’organització general de les excursions serà la següent: Recollida amb microbús dels assistents als Far 1 i 2 de la façana marítima. Un interpretador ambiental farà una explicació sobre el paisatge de la Safor. Als destins es farà la visita guiada als espais. “_A més, els visitants podran conèixer, tastar i adquirir productes ecològics de i de quilòmetre zero llauradors de la zona, hortalisses i fruites_”. Els horaris seran de 19.30 a 21.30 h, aproximadament, “_en un moment en què la natura està preciosa i l’horari no competeix amb el de sol i platja_”. El preu de les visites és de 4 € (2 € per als menors de 7 anys).

Per a poder participar en el Programa Platja Natura cal inscripció prèvia que pot realitzar-se a les mateixes oficines de turisme de Gandia i de la platja. Altre mitjà d’inscripció i per a obtenir informació és el telèfon 96 287 77 88 i el correu electrònic [gandia@touristinfo.net](mailto:gandia@touristinfo.net).

En aquesta segona edició també s’inicia la col•laboració públic-privada, ja que l’Hotel Bayren participa com a patrocinador i es fa càrrec del cost d’una part del programa, “_per això volem agrair-li públicament la seua implicació_”.

**Nou Espai Platja Natura**

Un altra de les novetats és la creació de l’Espai Platja Natura, que s’instal•larà a l’escenari del passeig marítim, al costat del Far 2. Dos dies a la setmana, de 19 a 21.30 h, s’hi ha programat fins a 18 activitats diferents vinculades a la natura: música, presentacions de llibres, tallers infantils, de reciclatge, projeccions de documentals, rutes a la comarca, xarrades...

El cost del programa per a l’Ajuntament és al voltant dels 7.000 €, que es cobrirà en part per les inscripcions. També s’espera una subvenció, ja confirmada, però encara per determinar, de la Generalitat.

Finalment, el regidor de Més Gandia ha lamentat que el PP presentara ahir una esmena als Pressupostos de Gandia per a 2016 per què la partida de la seua regidoria (Agricultura, Medi Ambient, Territori...) es quedara sense diners. “Si realment no els importa, no s’estimen el territori, l’agricultura, els paratges naturals... que siguen valents i ho diguen públicament”. 

[Twittear](https://twitter.com/share)